Forslag til RÅDETS DIREKTIV om ændring af direktiv 92/79/EØF og 92/80/EØF med henblik på at bemyndige Frankrig til at forlænge gyldighedsperioden for anvendelsen af en reduceret punktafgift på tobaksvarer, der overgår til forbrug på Korsika

(forelagt af Kommissionen)

BEGRUNDELSE

1. Indledning

I artikel 2 i direktiv 92/79/EØF [1] er det fastsat, at hver enkelt medlemsstat anvender en samlet minimumspunktafgift (specifik punktafgift + værdipunktafgift uden moms), hvis incidens fastsættes til 57 % af detailsalgsprisen (inklusive alle afgifter), og som ikke må være mindre end 60 EUR pr. 1 000 stk. cigaretter i den mest efterspurgte prisklasse (i det følgende benævnt MEPK-cigaretter). Fra den 1. juli 2006 ændres tallet »60 EUR« til »64 EUR«. For andre former for forarbejdet tobak end cigaretter fastsætter direktiv 92/80/EØF [2] følgende mindstebeløb for punktafgiften:

[1] EFT L 316 af 31.10.1992, s. 8. Direktivet er senest ændret ved direktiv 2002/10/EF (EFT L 46 af 16.2.2002, s. 26).

[2] EFT L 316 af 31.10.1992, s. 10. Direktivet er senest ændret ved direktiv 2002/10/EF (EFT L 46 af 16.2.2002, s. 26).

- cigarer og cigarillos: 5 % af detailsalgsprisen inklusive alle afgifter eller 11 EUR pr. 1 000 stk. eller pr. kg

- finskåren tobak til rulning af cigaretter: 32 % af detailsalgsprisen inklusive alle afgifter eller 27 EUR pr. kg (disse tal skal være på henholdsvis 36 % og 32 EUR fra 1. juli 2004)

- anden røgtobak: 20 % af detailsalgsprisen inklusive alle afgifter eller 20 EUR pr. kg.

I forbindelse med vedtagelsen af ovennævnte direktiver bemyndigede Rådet og Kommissionen i en erklæring til Rådets mødeprotokol Frankrig til i departementerne på Korsika at opretholde punktafgifter på tobak til et beløb, der var mindre end de nationale punktafgifter, på betingelse af at de punktafgifter, der anvendtes i disse departementer, gradvis blev sat op, således at de kom til at svare til de nationale punktafgifter senest den 31. december 1997. Denne bemyndigelse blev forlænget indtil den 31. december 2002 ved direktiv 1999/81/EØF [3] om ændring af ovennævnte to direktiver på grundlag af en anmodning fra Frankrig, der blev indgivet under drøftelserne i Rådet af dette direktiv.

[3] EFT L 211 af 11.8.1999, s. 47. Direktivet er ændret ved direktiv 2002/10/EF (EFT L 46 af 16.2.2002, s. 26).

2. Afgiftsordning for tobaksvarer på Korsika

Den særlige afgiftsordning for tobaksvarer på Korsika, der er baseret på ovenanførte bemyndigelser, er fastsat i artikel 268bis i den franske toldkodeks. Ifølge bestemmelsen her er punktafgiften på cigaretter, finskåren tobak til rulning af cigaretter og anden røgtobak fastsat til en sats, som gør, at de kan sælges i detailsalg på Korsika til priser svarende til to tredjedele af detailsalgspriserne på det franske fastland. For cigarer og cigarillos er punktafgiften i nævnte bestemmelse fastsat til en sats, som gør, at de kan sælges i detailsalg på Korsika til priser svarende til 85 % af detailsalgsprisen på det franske fastland.

I medfør af denne artikel 268bis er der ud fra salgsprisen på cigaretterne til forbrugerne ved ministeriel bekendtgørelse af 14. januar 1993 fastsat et punktafgiftsbeløb pr. 1 000 stk. I nedenstående tabel sammenlignes afgifterne på Korsika og i Frankrig for franske MEPK-cigaretter:

>TABELPOSITION>

Denne dispensationsordning fører altså til, at priserne uden afgifter er højere på Korsika end på det franske fastland, hvorved producenter og distributører, der er etableret på Korsika, kan opnå større margener.

For andre former for forarbejdet tobak end cigaretter er der ved den ministerielle bekendtgørelse af 14. januar 1993 fastsat en enhedssats for hver varekategori, som er proportionel med detailsalgsprisen. I nedenstående tabel sammenlignes afgiftssatserne på Korsika og i Frankrig for disse varer:

>TABELPOSITION>

3. Anmodning om forlængelse af undtagelsen for "Korsika"

I et memorandum vedrørende anerkendelse af Korsikas særlige økarakter i Den Europæiske Union dateret den 26. juli 2000, der blev fulgt af et brev af 5. november 2002, har Frankrig anmodet om at få forlænget den gældende dispensationsordning indtil den 31. december 2002. Denne anmodning skyldes, at Frankrig mener at have behov for en yderligere udsættelse af fristen for at kunne tilpasse de afgifter, der anvendes på Korsika for forarbejdet tobak, til de på fastlandet gældende afgifter.

En yderligere udsættelse af fristen anses for nødvendig, hvis den aktivitetssektor, der har tilknytning til produktionen på øen af forarbejdet tobak samt til distribution af disse varer, skal kunne bevares.

Fremstillingen af cigaretter på Korsika giver beskæftigelse til 53 personer. Fra fransk side påpeges det, at den ekstra margen, som anvendelsen af dispensationsordningen giver, gør det muligt at kompensere for ekstraomkostningerne til fremstilling af cigaretter på øen. Disse ekstraomkostninger skyldes på den ene side, at produktiviteten er lavere ved denne produktion, som på grund af det begrænsede omfang har større produktionsomkostninger (producerede mængder pr. ansat) end cigaretfabrikker, der er beliggende i resten af EU. På den anden side skyldes de også øens fjerne beliggenhed og topologi, som medfører ekstra omkostninger til transport af råvarer (tobak) og af andre varer, der er nødvendige til produktionen, til ydelser, der er nødvendige til denne produktion, samt til distribution af færdigvarerne.

Detailsalget af tobaksvarerne foregår gennem ca. 350 detailhandlere, som har et næsten tilsvarende antal ansatte, hovedsageligt i de fire til fem måneder, turistsæsonen varer. En stor del af disse forretninger ligger i meget tyndt befolkede bjergområder, hvor de også har en lokal servicefunktion og dermed indirekte bidrager til at fastholde befolkningen på stedet. Med dispensationsordningen for afgifterne på tobaksvarer på Korsika kan der indrømmes en højere distributionsmargen for de handlende på Korsika (11 % af detailsalgsprisen over for 8 % på det franske fastland), og derved kan de handlende opnå en stor del af deres indtægter gennem salget af tobaksvarer.

I anmodningen fra 5. november 2002 havde Frankrig forslået nogle foranstaltninger på afgiftsområdet, som skulle gælde i en overgangsperiode for forarbejdet tobak, der sælges på Korsika. Der er tale om følgende foranstaltninger:

Cigaretter

* De nuværende afgiftsstrukturer udskiftes med nye strukturer, der fuldt ud imødekommer EF-kravene (specifik punktafgift og værdipunktafgift fastsat på grundlag af cigaretter i den mest efterspurgte prisklasse på Korsika).

* Der fastsættes en specifik afgift på 5 % af afgiftsbyrden (minimum i Fællesskabet).

* Efter udløbet af dispensationsperioden på 5 år skal der være nået et samlet punktafgiftsbeløb, som på det tidspunkt vil være mindst lig med det, der er fastsat i direktiv 2002/10/EØF (64 EUR).

* Efter udløbet af dispensationsperioden på 5 år skal der være nået et samlet punktafgiftsbeløb, som vil være lig med 44 % af prisen på cigaretter i den mest efterspurgte prisklasse på Korsika.

* Afgiftsundtagelsen indrømmes inden for et kontingent, der svarer til den mængde tobak, der sælges på øen (1200 tons).

* Der foretages en evaluering af situationen efter udløbet af dispensationsperioden på 5 år.

Andre tobaksvarer

* For cigarer og cigarillos opretholdes den sats (10 %), der blev anvendt på Korsika indtil den 31. december 2002; denne sats er højere end minimumssatsen i Fællesskabet (5 %).

* For finskåren tobak til rulning af cigaretter opretholdes den sats (25 %), der blev anvendt indtil den 31. december 2002; denne sats er lavere end minimumssatsen i Fællesskabet (30 %), men i løbet af undtagelsesperioden på 5 år forventer Frankrig at bringe den på niveau med minimumssatsen i Fællesskabet (36 %).

* For anden røgtobak opretholdes den sats (22 %), der blev anvendt indtil den 31. december 2002; denne sats er højere end minimumssatsen i Fællesskabet (20 %).

Selv om de nye forslag var en betydelig forbedring i forhold til de oprindelige forslag fra Frankrig, opfyldte de stadigvæk ikke fuldt ud de betingelser, der oprindeligt var fastsat af Kommissionen og Rådet, dvs. at der ved udløbet af en dispensationsperiode skulle være opnået en fuldstændig tilpasning af de punktafgiftssatser, der anvendes på Korsika for cigaretter og andre tobaksvarer, til de satser, der er gældende på det franske fastland.

For at forsøge at få løst problemerne med, at der ikke er overensstemmelse i forhold til kravene i EF, blev der afholdt et møde den 7. januar 2003 mellem Kommissionen og den franske regering.

I løbet af dette møde nåede Kommissionen og den franske regering frem til en aftale, som fulgte Kommissionens krav. Og under hensyntagen til at en øjeblikkelig fuldstændig tilpasning til gældende afgifter på tobak på det franske fastland ville kunne skade den økonomiske og sociale balance på øen, kan Kommissionen således foreslå en retsakt, som tillader en forlængelse af den afgiftsdispensation, der anvendes for tobaksvarer, der overgår til forbrug på Korsika, under forudsætning af at nedennævnte betingelser overholdes.

Cigaretter

* Fra den 1. januar 2003 og indtil den 31. december 2007 skal den samlede punktafgiftssats, som anvendes på cigaretter, der overgår til forbrug på Korsika, mindst svare til 35 % af prisen på cigaretter i den mest efterspurgte prisklasse på Korsika.

* Fra den 1. januar 2008 og indtil den 31. december 2009 skal den anvendte punktafgiftssats mindst svare til 44 % af prisen på cigaretter i den mest efterspurgte prisklasse på Korsika.

* Ved udløbet af dispensationsperioden skal de afgifter, der anvendes på Korsika, være fuldstændigt tilpasset dem, der gælder på det franske fastland.

* Anvendelsen af den reducerede punktafgiftssats er begrænset til et årligt kontingent på 1200 tons. Dette kontingent omfatter alle cigaretter, der overgår til forbrug på øen, uanset om de er fremstillet på øen eller ikke.

Andre tobaksvarer

* Der anvendes den reducerede sats, som blev foreslået af Frankrig i anmodningen om dispensation fra 5. november 2002.

* Der anvendes den reducerede punktafgiftssats i en periode fra den 1. januar 2003 til den 31. december 2009.

* Ved udløbet af denne periode skal de afgifter, der anvendes på Korsika, være fuldstændigt tilpasset dem, der gælder på det franske fastland.

4. Bemærkning til de foreslåede bestemmelser

Artikel 1 bemyndiger Frankrig til at forlænge anvendelsen af en reduceret punktafgiftssats indtil den 31. december 2009 for cigaretter, som overgår til forbrug på Korsika. Den fastsætter, hvilken minimumssats for punktafgiften der skal overholdes, og begrænser anvendelsen af denne sats til et årligt kontingent på 1 200 tons.

Artikel 2 bemyndiger Frankrig til at forlænge anvendelsen af en reduceret punktafgiftssats indtil den 31. december 2009 for andre former for forarbejdet tobak end cigaretter, som overgår til forbrug på Korsika. Den fastsætter, hvilken minimumssats for punktafgiften der skal overholdes.

Artikel 3, 4 og 5 er rent formelle.

2003/0075 (CNS)

Forslag til RÅDETS DIREKTIV om ændring af direktiv 92/79/EØF og 92/80/EØF med henblik på at bemyndige Frankrig til at forlænge gyldighedsperioden for anvendelsen af en reduceret punktafgift på tobaksvarer, der overgår til forbrug på Korsika

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 93,

under henvisning til forslag fra Kommissionen [4],

[4] EFT C af , s. .

under henvisning til udtalelse fra Europa-Parlamentet [5],

[5] EFT C af , s. .

under henvisning til udtalelse fra Det Europæiske Økonomiske og Sociale Udvalg [6],

[6] EFT C af , s. .

under henvisning til udtalelse fra Regionsudvalget [7], og

[7] EFT C af , s. .

ud fra følgende betragtninger:

(1) I medfør af Rådets direktiv 92/79/EØF af 19. oktober 1992 om indbyrdes tilnærmelse af cigaretafgifterne [8] og Rådets direktiv 92/80/EØF af 19. oktober 1992 om indbyrdes tilnærmelse af afgifterne på andre former for forarbejdet tobak end cigaretter [9] har Frankrig været bemyndiget til indtil den 31. december 2002 for cigaretter og tobaksvarer, der sælges på Korsika, at anvende de samme dispensationssatser, som gjaldt pr. 31. december 1997.

[8] EFT L 316 af 31.10.1992, s. 8. Direktivet er senest ændret ved direktiv 2002/10/EF (EFT L 46 af 16.2.2002, s. 26).

[9] EFT L 211 af 11.8.1999, s. 47. Direktivet er ændret ved direktiv 2002/10/EF. (EFT L 46 af 16.2.2002, s. 26).

(2) Frankrig mener at have behov for en yderligere udsættelse af fristen for at kunne tilpasse de afgifter, der anvendes på Korsika for forarbejde tobak, til de på fastlandet gældende afgifter, og har blandt andet i et memorandum vedrørende anerkendelse af Korsikas særlige økarakter i Den Europæiske Union dateret den 26. juli 2000 anmodet om at kunne anvende en afgiftsordning, der fraviger EF-kravene om afgifter på tobaksvarer, indtil den 31. december 2009.

(3) Den økonomiske virksomhed, der er knyttet til forarbejdning af tobak, bidrager til at opretholde den økonomiske og sociale balance på Korsika. Den giver blandt andet beskæftigelse til ca. 350 detailhandlere, som har et næsten tilsvarende antal ansatte. En stor del af disse detailhandlere er etableret i meget tyndt befolkede bjergområder, hvor de har en lokal servicefunktion og dermed således indirekte bidrager til at fastholde befolkningen på stedet.

(4) En øjeblikkelig fuldstændig tilpasning til gældende afgifter på tobak på det franske fastland ville få en negativ indvirkning på Korsika på den økonomiske virksomhed, der er knyttet til forarbejdning af tobak, og som blandt andet sikrer opretholdelse af ovennævnte arbejdspladser.

(5) For ikke at skade den økonomiske og sociale balance på øen er det således nødvendigt og berettiget at give dispensation med virkning den 1. januar 2003 og indtil den 31. december 2009, i medfør af hvilken Frankrig kan anvende en punktafgiftssats, som er lavere end den nationale punktafgiftssats, for cigaretter og andre former for forarbejdet tobak, der overgår til forbrug på Korsika.

(6) Eftersom afgifterne på forarbejdet tobak, der overgår til forbrug på Korsika, efter udløbet af den pågældende dispensationsperiode skal være fuldstændigt tilpasset de på det franske fastland gældende afgifter, bør der indføres der en mellemliggende forhøjelse af den på Korsika gældende punktafgift på cigaretter for at undgå en alt for voldsom overgang til de på fastlandet gældende afgifter.

(7) For ikke at skade det indre marked begrænses den mængde cigaretter, der kan omfattes af nærværende dispensationsordning, til et årligt kontingent på 1 200 tons.

(8) Direktiv 92/79/EØF og 92/80/EØF bør derfor ændres -

UDSTEDT FØLGENDE DIREKTIV:

Artikel 1

Artikel 3, stk. 4, i direktiv 92/79/EØF affattes således:

"4. Som afvigelse fra artikel 2 kan Frankrig fortsætte med fra den 1. januar 2003 og indtil den 31. december 2009 at anvende en reduceret punktafgiftssats på cigaretter, der overgår til forbrug på Korsika. Anvendelsen af denne sats er begrænset til et årligt kontingent på 1 200 tons.

For perioden fra den 1. januar 2003 til den 31. december 2007 skal den reducerede sats mindst svare til 35 % af prisen på cigaretter i den mest efterspurgte prisklasse på Korsika.

For perioden fra den 1. januar 2008 til den 31. december 2009 skal den reducerede sats mindst svare til 44 % af prisen på cigaretter i den mest efterspurgte prisklasse på Korsika."

Artikel 2

Artikel 3, stk. 4, i direktiv 92/80/EØF affattes således:

"4. Som afvigelse fra artikel 3, stk. 1, kan Frankrig fortsætte med fra den 1. januar 2003 og indtil den 31. december 2009 at anvende en reduceret punktafgiftssats på andre former for forarbejdet tobak end cigaretter, der overgår til forbrug på Korsika. Denne sats er fastsat således:

a) for cigarer og cigarillos skal den mindst svare til 10 % af den salgspris inklusive alle afgifter, som anvendes på Korsika

b) for finskåren tobak til rulning af cigaretter skal den mindst svare til 25 % af den salgspris inklusive alle afgifter, som anvendes på Korsika

c) for anden røgtobak skal den mindst svare til 22% af den salgspris inklusive alle afgifter, som anvendes på Korsika."

Artikel 3

Medlemsstaterne sætter de nødvendige love og administrative bestemmelser i kraft for at efterkomme dette direktiv senest den . De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 4

Dette direktiv træder i kraft på dagen efter offentliggørelsen i Den Europæiske Unions Tidende.

Artikel 5

Dette direktiv er rettet til medlemsstaterne.

Udfærdiget i Bruxelles, den .

På Rådets vegne

Formand